AlexejDobrolubov/national_council_slovak_2010 huggingface dataset:
40. schôdza NR SR - 4.deň - B. popoludní
Dátum: 2021-09-22
Poslanec: Žiak, Miroslav (SaS)
Druh vystúpenia: Vystúpenie s faktickou poznámkou

84. Ďakujem krásne. No, budem reagovať ako kolega Suja, ktorý, samozrejme, sa nedržal témy a išiel si svoj vlastný freestyle ako na svojom youtubovom kanále. Ale, pán poslanec Suja, toto je parlament a nie váš YouTube kanál. Pán poslanec Urban, propagácia LGBTI na školách, ja neviem o tom, že by bola. Ja neviem, čo tu chcete chrániť. Ja rozumiem, že robíte kompilát maďarského orbánovského zákona, lebo tam bol velice populárny a vy ako nová strana potrebujete preferencie, čiže potrebujete sa nejako zviditeľniť. A robiť kompilát z takéhoto zákona je cesta, ja to úplne rozumiem, chápem tomu, ale teda myslím si, že LGBTI ľudí na školách netreba znevažovať a netreba zakazovať. Nevieme o tom, že by tam boli takéto prejavy. Spomenuli ste ruský realizmus a CIA, ako sa snažila tieto, sociálny štát z 90. rokov, 80. rokov prevrátiť. No neviem, čo im chceli prevracať, ich šľapacie záchody a zbedačený, hladový národ? Dávali ste taký príklad. A ochrana pred pedofíliou už teraz existuje. Keď máte pedofila a dokáže sa mu, že je pedofil, tak ide do basy. Ja neviem, o čom vy tu točíte. Ale úplne rozumiem vašej pointe, že potrebujete vašu stranu REPUBLIKA dostať nad 5 % a udržať ju nad 5 % a orbánov, kompilát orbánovského zákona je to najlepšie možné riešenie.
40. schôdza NR SR - 4.deň - B. popoludní
Dátum: 2021-09-22
Poslanec: Žiak, Miroslav (SaS)
Druh vystúpenia: Vystúpenie s faktickou poznámkou

50. Ďakujem veľmi pekne. Pán poslanec Mazurek, váš plamenný prejav, ako sme zvyknutí, bol opäť nastavený správne. Ja sa ale spýtam, kde ste bol v 2018. po vražde dvoch mladých ľudí, kedy boli plné námestia, plné mestá, plné ulice ľudí. Môžme povedať, že to boli státisíce, možno pol milióna ľudí len v uliciach, ktoré hlásili zmenu vlády, zmenu vládnutia. Následne prišlo ku komickej rošáde, kedy bývalý premiér Fico ukázal prstíkom tu na pána Pellegriniho, aby sa postavil a prevzal tú moc, teraz tiež pokrytecky pán Pellegrini ide vyzývať k predčasným voľbám, keď sám mal tú možnosť, keď bol národ nespokojný, otočiť kormidlo dejín a ukázať Slovensku, že spravodlivosť tu už mohla byť dávno nastolená a nemusela nastať táto situácia, aká nastala. A, pán Mazurek, ja sa teda pýtam, kde ste bol v tomto období. Ticho ste stláčal gombíček tu v parlamente, vykrikoval, podnecoval nenávisť, ako to len vy viete, polarizoval spoločnosť a robíte to naďalej, lebo vám chaos a bordel vyhovuje. Vy rastiete na tých ľuďoch, ktorí teraz protestujú, po nich zostávajú kopy alkoholu, vykrikujú vulgárne heslá. Proti slušným protestom, ktoré boli v roku 2018, kedy davy slušných ľudí prechádzali po námestiach, ale niekoľkonásobne vyššie davy ľudí ako v súčasnosti, a vy ste ticho šúchal nožičkami a klopil zrak. Ďakujem veľmi pekne.
40. schôdza NR SR - 3.deň - B. popoludní
Dátum: 2021-09-21
Poslanec: Žiak, Miroslav (SaS)
Druh vystúpenia: Vystúpenie s faktickou poznámkou

147. Ďakujem veľmi pekne. Pán podpredseda Blanár, ja si myslím, že je komické a nanajvýš pokrytecké, keď človek zo strany, ktorá pred štyrmi rokmi vytvárala hrádzu proti extrémizmu, a teda proti extrémizmu pomenovali stranu Ľudová strana Naše Slovensko a následne s nimi teraz spolupracujú na pripravovaní alebo organizovaní rôznych podujatí, protestov proti vláde, s týmito akože, akože podľa vás fašistami a vy sa doteraz budete oháňať bojom proti fašizmu, alebo resp. tvoriť Slovenské národné povstanie a pripomienky si fašizmu, tak je to dosť pokrytecké, ale to sme si už pri strane SMER zvykli.
40. schôdza NR SR - 2.deň - A. dopoludnia
Dátum: 2021-09-17
Poslanec: Žiak, Miroslav (SaS)
Druh vystúpenia: Vystúpenie s faktickou poznámkou

192. Ďakujem veľmi pekne za slovo. Pán poslanec Čekovský, ďakujem ti veľmi pekne za takúto iniciatívu, veľmi ju vítam, myslím si, že za celú stranu SaS. A ja pevne verím, že keď sa nám podarí takéto uznesenie schváliť, nebudeme už ako vláda traumatizovať alebo niektorí poslanci nebudú traumatizovať spoločnosť neustálym návrhom na sprísnenie interrupcií, lebo aj to sa týka medzi tie slobody. A chcel by som ešte pozdraviť, tu hore na balkóne máme mladých saskárov, tak im aspoň takto zakývam. Ďakujem veľmi pekne.
35. schôdza NR SR - 1.deň - B. popoludní
Dátum: 2021-07-23
Poslanec: Žiak, Miroslav (SaS)
Druh vystúpenia: Vystúpenie s faktickou poznámkou

149. Ďakujem veľmi pekne. Ja mám pocit, ako keby som bol teraz na facebooku a pán Mazurek si pustil Caps Lock, lebo čím viac kričíš, tým máš viacej pravdu. Ale ja som si dovolil, ja som si dovolil takú jednu básničku a ja si ju tu zarecitujem, už keď mal kolega Stanko Mizík básnické črevo, tak som si dovolil aj ja. Poslancov zo strany REPUBLIKA poznáš tak, blik, blik, nikdy im to nezabliká. LGBTI problematika je celý ich program, ale keby radšej gramatika. Váš vzor je Fidesz, tak to už hej, tam sa ide nahý, bosý, sfetovaný po rúre odkvapovej. Váš vzor je Orbán, tak vás je treba, ako ťave je kormán. Ste chlapci, čo rozumejú fitku, ako hodiť dlažobnú kocku a dať niekomu bitku. Kocka a rétorik, takí chlapci to sú, ja nie som historik, mentálni atléti z ĽSNS. Jeden z vás je dozaista odsúdený rasista, tak nech radšej nedrísta, kto je aký liberálny fašista. No pobúchaj sa do hrudníčka, že si veľký živán, nechaj si svoj lacný návrh, skús trafiť na Kriváň. Ďakujem veľmi pekne.
35. schôdza NR SR - 1.deň - B. popoludní
Dátum: 2025-05-27
Poslanec: Bajo Holečková, Martina (-)
Druh vystúpenia: Vystúpenie s faktickou poznámkou

147. Ďakujem veľmi pekne, aj vám, pán predseda, lebo to bolo naozaj nedôstojné, pani Vaľovú sme ani nepočuli, čo, čo hovorila. Musím sa pridať k apelu môjho kolegu pána poslanca Ledeckého, mám... (Reakcie z pléna.) Nie, ja som povedala, že to prostredie bolo nedôstojné a že som vás nepočula (reakcia z pléna), no dobre (povedané so smiechom) dobre (reakcia z pléna), dobre. Teda musím sa vrátiť k apelu môjho poslaneckého kolegu pána Ledeckého. Naozaj tento návrh, on veľmi pekne znie ten názov, práca namiesto dávok, doslovne ako na nejaký billboard, ale keď v teréne sa rozprávate najmä so starostami, tak naozaj tá spätná väzba je taká, že tento návrh nie je dobrý. A vy, pán minister, viete, že keď prichádzate s návrhmi, ktoré sú dobré, my ich aj podporíme, ale tuná jednoducho naozaj tá spätná väzba z obcí je taká, že budeme ľuďom škodiť, budeme naozaj z nich robiť bezdomovcov a preto si neviem predstaviť, že by sme toto opatrenie alebo tento návrh podporili. Ďakujem veľmi pekne.
23. schôdza NR SR - 7.deň - A. dopoludnia
Dátum: 2024-12-04
Poslanec: Bajo Holečková, Martina (-)
Druh vystúpenia: Vystúpenie

140. Ďakujem veľmi pekne, pán predsedajúci. Vážené pani poslankyne, páni poslanci, ja sa pokúsim byť byť teraz už a naozaj veľmi, veľmi stručná, lebo v podstate sme sa už o tejto téme tu rozprávali. To, čo vlastne vláda prijala a čo čaká vlastne ľudí v budúcom roku, všetci veľmi dobre vieme, bude to zdražovanie. Najviac ohrozenými chudobou sú dve skupiny a sú to jednorodičovské domácnosti a rodiny s viacerými deťmi. Myslím si, že je veľmi dôležité, aby štát práve týmto rodinám, ktoré sú najviac ohrozené chudobou, pomohol špeciálne v budúcom roku potom, ako na nich uvalil poviem to, že zvýšené dane, zvýšené energie, zvýšené vodu, vlastne zvýšené bude všetko, pretože naozaj tie vstupy budú vyššie pri všetkom a naozaj sa to odrazí v rozpočtoch, a preto som navrhla uznesenie, aby vláda predstavila opatrenia, ktoré pomôžu týmto, týmto rodinám. Keď som sa pýtala, teda čo konkrétne ministerstvo pripravuje v budúcom roku, aby im, poviem to, nejakým spôsobom kompenzovalo tú ťažobu, ktorú, ktorú na tieto rodiny uvalilo, zobralo im daňový bonus, tak som dostala odpoveď, že, že zatiaľ neplánuje vlastne (povedané so smiechom) urobiť nič, a preto je tu toto uznesenie a prosím o jeho podporu, lebo myslím si, že všetci tu v sále si uvedomujeme, aké náročné to bude pre tie rodiny, ktoré už dnes sú, poviem to, že vylúčené a ohrozené chudobou. Ďakujem veľmi pekne.
23. schôdza NR SR - 7.deň - A. dopoludnia
Dátum: 2024-12-04
Poslanec: Bajo Holečková, Martina (-)
Druh vystúpenia: Vystúpenie

136. Ďakujem veľmi pekne za slovo, pán predsedajúci. Predkladám uznesenie Národnej rady Slovenskej republiky k pomoci jednorodičovským domácnostiam a rodinám s viacerými deťmi. V tomto uznesení zaväzujeme vládu Slovenskej republiky, aby do 31. 12. 2024 predstavila opatrenia, ktorými v nasledujúcom roku pomôže skupinám, ktoré sú najviac ohrozené chudobou, a teda jednorodičovským domácnostiam a rodinám s viacerými deťmi. Priblížim viac v rozprave a ďakujem veľmi pekne, a teda hlásim sa do rozpravy, vďaka.
23. schôdza NR SR - 7.deň - A. dopoludnia
Dátum: 2024-12-04
Poslanec: Bajo Holečková, Martina (-)
Druh vystúpenia: Vystúpenie v rozprave

118. Ďakujem veľmi pekne, pán predsedajúci. Vážené panie poslankyne, páni poslanci, predkladám návrh zákona, ktorým sa mení zákon č. 600/2003 Z. z. o prídavku na dieťa a o zmene doplnení zákona č. 461/2003 Z. z. o sociálnom poistení. Tento návrh sa týka zvýšenia alebo teda finančnej podpory pre jednorodičovské domácnosti konkrétne zvýšenie prídavku na dieťa pre jednorodičovskú domácnosť o 50 %, teda zo súčasných 60 euro na 90. Viac k tomu poviem v rozprave, do ktorej sa aj hlásim. Ďakujem veľmi pekne.
23. schôdza NR SR - 7.deň - A. dopoludnia
Dátum: 2024-12-04
Poslanec: Bajo Holečková, Martina (-)
Druh vystúpenia: Vystúpenie s faktickou poznámkou

117. Veľmi pekne, pán poslanec Jakab. Ja len tak akože pre ilustráciu, že taká úplne že triviálna vec pri, pri deťoch sú napríklad piškóty, ktoré, tie bezplepkové sú napríklad troj- až štvornásobne drahšie. Čiže naozaj tá záťaž pre, pre ľudí, ktorí trpia týmto ochorením, je finančne obrovská. Ďakujem veľmi pekne.
23. schôdza NR SR - 7.deň - A. dopoludnia
Dátum: 2024-12-04
Poslanec: Bajo Holečková, Martina (-)
Druh vystúpenia: Vystúpenie v rozprave

113. Ďakujem veľmi pekne, pán predsedajúci. Vážené kolegyne, kolegovia, takmer pred hodinou sme mali tu takú, poviem to, že výdatnú rozpravu o cenách potravín. (Povedané so smiechom. Rečníčka sa obrátila k spravodajcovi.) A ja tu sa, tak poviem, že trošku chceme prihovoriť za ľudí, ktorí, ktorí teda trpia celiakiou a sú odkázaní na bezlepkové potraviny a suroviny, ktorých cena je poviem to, že niekedy dvoj-troj- a pri niektorých aj päťnásobne vyššia ako pri bežných potravinách. Tento návrh síce zdanlivo môžem pôsobiť technicky, ale v skutočnosti je výrazom našej solidarity a pochopenia pre tých, ktorí sú pacientmi s celiakiou a sú naozaj odkázaní na špeciálnu stravu bez lepku. A možno sa mnohí pýtate, že prečo tu stojím, keď vlastne v rámci úpravy bolo schválené, že 5 % DPH bude na niektoré celiatické potraviny a výrobky, alebo teda suroviny. Práve preto, že sa týka len, alebo teda boli vyňaté do týchto 5 % len napríklad pečivá a, poviem to v skratke, že, že múky. Ale asi si mnohí viete predstaviť, poviem to, aj matky, ktoré tu sedíme, že keď každodenne pripravujete svoje dieťa do školy alebo aj do škôlky, tak mu pri celiatickej strave balíte obed, ktorý obsahuje rôzne iné veci, desiatu a podobne, čiže naozaj poviem to, že vybrať len naozaj chlieb, pečivo a múky na 5 % je podľa mňa nedostačujúce. Nákup bezlepkových potravín nesmierne zaťažuje rozpočty, rozpočty rodín, a preto sme s kolegami pripravili návrh, kde by všetky vlastne celiatické výrobky, to nazvem, a suroviny boli zaradené do skupiny s 5 % DPH. Musím povedať, že celiakia je diagnóza, ktorú, ktorú si nevyberáte, a jednoducho nemáte alternatívu a musíte používať bezlepkovú stravu a dodržiavať diétu, pretože len týmto spôsobom predchádzate závažným zdravotným komplikáciám, ako sú poškodenie čriev, podvýživa, anémia, a dokonca teda zvýšené riziko niektorých druhov rakoviny. Musím povedať, že zníženie DPH na bezlepkové potraviny nie je žiadnym luxusom, a nemyslím si, že by výrazne narušilo štátny rozpočet, a myslím si, že je to minimum, ktoré môžme urobiť pre rodiny, ktoré sú odkázané na bezlepkovú stravu, pretože málokedy v rodine je len, poviem to, že jeden bezlepkáč. Preto vás chcem požiadať o podporu tohto návrhu, pretože rodiny naozaj v budúcom roku budú čeliť výraznému zdražovaniu, a ale jesť jednoducho musia, a preto, ak môžete, podporte náš návrh. Ďakujem veľmi pekne.
23. schôdza NR SR - 7.deň - A. dopoludnia
Dátum: 2024-12-04
Poslanec: Bajo Holečková, Martina (-)
Druh vystúpenia: Vystúpenie v rozprave

119. Ďakujem veľmi pekne, pán predsedajúci. Predkladám návrh zákona spolu s pani Veronikou Veslárovou a pánom Ondrejom Dvořákom, je to návrh, ktorým sa mení zákon č. 222/2004 Z. z. o dani z pridanej hodnoty. Navrhovaná zmena má za cieľ uľahčiť pacientom s celiakiou prístup k cenovo dostupnejším bezlepkovým potravinám a surovinám. Bližšie si dovolím návrh predstaviť v rozprave, do ktorej sa aj hlásim ako prvá. Ďakujem veľmi pekne.
23. schôdza NR SR - 7.deň - A. dopoludnia
Dátum: 2024-12-04
Poslanec: Bajo Holečková, Martina (-)
Druh vystúpenia: Vystúpenie s faktickou poznámkou

114. Ďakujem pekne, pán predsedajúci. Veľmi správne ste vlastne povedali, pani poslankyňa Turčanová, že, že často vlastne ľudia, ktorí, ktorí sú posúdení na to, že naozaj majú nárok, alebo teda ich zdravotný stav si vyžaduje špeciálne upravené motorové vozidlo, že vlastne oni sa potom k nemu nedostanú, lebo nenavštevujú to, poviem toto, to, tú správnu sociálnu, sociálnu službu, a presne toto vlastne rieši tento návrh. A myslím si, že maličkou zmenou môžeme mnohým rodinám na Slovensku takto, takto pomôcť, takže ďakujem veľmi pekne za váš príspevok.
23. schôdza NR SR - 7.deň - A. dopoludnia
Dátum: 2024-12-04
Poslanec: Bajo Holečková, Martina (-)
Druh vystúpenia: Vystúpenie s faktickou poznámkou

108. Ďakujem veľmi pekne, kolegovia, za, za vaše reakcie. Ja musím povedať, že zdravotne znevýhodnení sú dlhé roky prehliadanou skupinou, a... a myslím si, že práve to je skupina ľudí obyvateľov, ktorí, ktorých by sme, poviem to, že spoločne nemali prehliadať, či sme koalícia, alebo opozícia. A naozaj je veľmi smutné to, čo ste povedali aj vy, pán poslanec Pročko, že pokiaľ niekto má doma zdravotne znevýhodneného, prevažne teda deti, tak naozaj robia sa rôzne zbierky, nadácie pomáhajú, pomáhajú fyzické osoby, pomáhajú podnikatelia, ale proste ten, kto by mal v prvom rade pomáhať a postarať sa o, o svojich ľudí, je štát. A hovorí sa, že štát je natoľko silný, nakoľko sa dokáže postarať o tých, ktorí sú najviac odkázaní, a toto skutočne tá skupina je. Ďakujem veľmi pekne. (Potlesk.)
23. schôdza NR SR - 7.deň - A. dopoludnia
Dátum: 2024-12-04
Poslanec: Bajo Holečková, Martina (-)
Druh vystúpenia: Vystúpenie

98. Ďakujem veľmi pekne, pán predsedajúci. Vážení páni, panie poslankyne, predkladám návrh zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia v znení neskorších predpisov. Tento návrh sa týka príspevku na kúpu osobného motorového vozidla, kedy tento nárok na tento príspevok sa rozširuje o fyzické osoby s ťažkým zdravotným postihnutím, ktoré navštevujú alebo ktorým sa poskytuje sociálna služba v rehabilitačnom stredisku. V rozprave poviem viac k návrhu, teda sa zároveň hlásim do rozpravy a ďakujem veľmi pekne.
23. schôdza NR SR - 1.deň - B. popoludni
Dátum: 2024-11-26
Poslanec: Bajo Holečková, Martina (-)
Druh vystúpenia: Vystúpenie v rozprave

68. Ďakujem veľmi pekne. Ja skorej, ja to tak poviem, že faktická poznámka. Chcela by som sa spýtať na niekoľko vecí pána ministra, ale chcem oceniť hlavne to, že tu tento návrh máme. Dlhé-dlhé roky sme už čakali na zjednotenie posudkového systému. Chcem povedať, že predpokladám, že naozaj prax ukáže ešte rôzne, rôzne aplikačné problémy, ale je dobré, že máme na čom stavať. Ja oceňujem aj to, že boli prizvané organizácie, ktoré sa tejto problematike venujú, a takisto že boli vypočuté skupiny, ktoré v tom pôvodnom návrhu neboli uvedené. Takže za toto chcem poďakovať ministerstvu a všetkým, ktorí sa podieľali na tomto návrhu. A chcela by som sa, pán minister, vás opýtať, vy ste spomenuli vo svojom príhovore, že teda už fungujú nejaké tri pilotné projekty na nejakých úradoch práce, či by ste nám mohli o tom povedať viac, že kde a ako to funguje. Tiež by ma zaujímalo navýšenie posudkových lekárov a sociálnych pracovníkov, že ako to vidíte. Lebo vieme, že je nedostatok, že ako sa to vníma. A ja som ešte dostala jeden podnet a veľmi rada by som sa vás na to opýtala, čo sa týka odvolania voči vlastne samotnému posudkovému lekárovi. Máme toto uvedené v tomto návrhu, ale nie je tam napísaná, poviem to, že inštitúcia, na ktorú by sa malo toto odvolanie podať. Chcem sa opýtať, že ako... No a teraz mi hovoríte, že to malo byť ústredie práce. Či si nemyslíte, že to nebude úplne, poviem to, že rýchle a či to nebude dlho trvať. Ďakujem veľmi pekne. Z mojej strany všetko.
22. schôdza NR SR - 9.deň - B. popoludni
Dátum: 2024-11-05
Poslanec: Bajo Holečková, Martina (-)
Druh vystúpenia: Vystúpenie s faktickou poznámkou

74. Ďakujem veľmi pekne, pán predsedajúci. Pani poslankyňa, vy ste niekoľkokrát vo svojom príspevku spomenuli, že takéto správanie je neprípustné na pôde Národnej rady, ja musím povedať, že takéto správanie, takéto výroky, ktoré zasahujú do osobnej integrity človeka, sú neprípustné v akomkoľvek prostredí, kdekoľvek sú neprípustné, podľa mňa dokonca v krčme, kde keď si predstavím takú Očovú, odkiaľ pán poslanec Huliak pochádza, tak keby v krčme sa o niekoho manželke priateľke, partnerke takto vyjadrí myslím, že by dopadol inak. A to, čo je smutné na celej tejto veci, že on príde a obhajuje sa tým, že mu to povedal, že to má urobiť, pán Danko a má polarizovať viac spoločnosť, to je proste absurdné, kam sme sa dostali, a ešte poviem, že zašiel ďalej. Chcem povedať, že mne je úprimne ľúto, čo si povedal, urobil, ako sa to dotklo, jej rodiny, jej dcéry a žiadnym spôsobom neprijal žiadnu sebareflexiu, lebo určite ste zachytili, neviem, týždeň dozadu, ako sa vyjadroval o pani bývalej poslankyni Tabák, môžem si o nej myslieť čokoľvek, ale to, čo o nej hovoril, je ďalšia neprípustná vec, jednoducho on by sa mal ospravedlniť všetkým ženám, ktoré takýmto spôsob uráža. A ja naozaj chcem vyzvať vás koaličných poslancov, poslankyne aj pána predsedu Národnej rady, ja viem, že niektorí z vás ste sa osobne ospravedlnili, ale proste to nestačí, toto musí proste urobiť pán Huliak a jediný, kto môže nejak naňho vplývať, ste vy, lebo my tu budeme rozprávať dookola, ale, žiaľ, sami nič nezmôžeme. (Povedané s pohnutím.) Ďakujem veľmi pekne.
12. schôdza NR SR - 8.deň - A. dopoludnia
Dátum: 2020-09-29
Poslanec: Záborská, Anna (OĽANO)
Druh vystúpenia: Vystúpenie v rozprave

60. Vážený pán predseda, vážené kolegyne a kolegovia, ctená snemovňa, otvárame druhé čítanie o návrhu skupiny poslancov na vydanie zákona, ktorým sa mení a dopĺňa zákon o zdravotnej starostlivosti, službách súvisiacich s poskytovaním zdravotnej starostlivosti. V prvom čítaní za zákon hlasovalo 81 poslancov. Rada by som všetkým týmto poslancom poďakovala, lebo tým, že posunuli zákon do druhého čítania, umožnili dnešnú rozpravu. Aj keď je tento zákon o pomoci tehotným ženám, za ostatné mesiace sme sa nevyhli často búrlivej diskusii o potratoch, o umelom ukončení tehotenstva a táto téma v spoločnosti je veľmi senzitívna, ale treba povedať, že je to téma legitímna. Verím, že dnešná diskusia vyjasní ešte pretrvávajúce nedorozumenia a zákon nakoniec schválime. Pán predseda, skončila som, môžte otvoriť rozpravu a do rozpravy sa hlásim ako prvá. Ďakujem pekne.
11. schôdza NR SR - 1.deň - B. popoludní
Dátum: 2020-09-02
Poslanec: Záborská, Anna (OĽANO)
Druh vystúpenia: Vystúpenie v rozprave

167. Ďakujem pekne, pán predseda. Vážené pani poslankyne, páni poslanci, v súlade s § 73 ods. 1 zákona o rokovacom poriadku som bola určená Výborom Národnej rady pre zdravotníctvo za spravodajcu k návrhu uvedeného zákona, tlač 233. Skrátené legislatívne konanie k predmetnému návrhu zákona bolo schválené uznesením Národnej rady Slovenskej republiky. Predkladám informáciu k predloženému návrhu zákona. Návrh zákona spĺňa z formálno-právnej stránky náležitosti uvedené v rokovacom poriadku a v legislatívnych pravidlách tvorby zákonov. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady a Výbor Národnej rady pre zdravotníctvo. Za gestorský výbor navrhujem Výbor Národnej rady pre zdravotníctvo s tým, že uvedené výbory predmetný návrh zákona prerokujú ihneď. Pán predseda, prosím vás, otvorte všeobecnú rozpravu.
11. schôdza NR SR - 1.deň - B. popoludní
Dátum: 2020-09-02
Poslanec: Záborská, Anna (OĽANO)
Druh vystúpenia: Vystúpenie v rozprave

161. Ďakujem veľmi pekne. Vážený pán predseda, vážené pani poslankyne, páni poslanci, dovoľte mi, aby som vás informovala o výsledku prerokovania návrhu (zaznievanie gongu) vlády vo výbore pre zdravotníctvo. Predseda Národnej rady Slovenskej republiky rozhodnutím č. 226 z 2. septembra 2020 pridelil návrh vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti na prerokovanie Výboru Národnej rady Slovenskej republiky pre zdravotníctvo v termíne ihneď. Výbor prerokoval návrh vlády na skrátené legislatívne konanie na 13. schôdzi 2. septembra 2020. Uznesením č. 36 z 2. septembra 2020 súhlasil s návrhom vlády na skrátené legislatívne konanie a odporučil Národnej rade Slovenskej republiky s návrhom vlády na skrátené legislatívne konanie vysloviť súhlas s tým, že prvé, druhé a tretie čítanie k vládnemu návrhu zákona, ktorým sa mení zákon č. 578/2004 Z. z., sa uskutoční na 11. schôdzi Národnej rady Slovenskej republiky. Vážený pán predseda, skončila som. Prosím, otvorte rozpravu.
10. schôdza NR SR - 1.deň - B. popoludní
Dátum: 2020-07-23
Poslanec: Záborská, Anna (OĽANO)
Druh vystúpenia: Vystúpenie s faktickou poznámkou

140. Ďakujem pekne, pán predseda. (Prerušenie vystúpenia predsedajúcim.) Šeliga, Juraj, podpredseda NR SR 141. Mikrofón, pani poslankyňa. Záborská, Anna, poslankyňa NR SR 142. Áno, mám zapnutý. Šeliga, Juraj, podpredseda NR SR 143. Vás nepočuť. Záborská, Anna, poslankyňa NR SR 144. Aha, ďakujem pekne. Ďakujem pekne. Pán predseda, páni ministri, odvolá... nečudujem sa, že tu dnes sedíme, aj keď mnohí ľudia trávia už dovolenku, lebo odvolávanie premiéra, a teda aj možný pád vlády je vždycky veľmi piárovo atraktívne. Ja považujem dnešné odvolávanie premiéra Slovenskej republiky Igora Matoviča za nespravodlivosť. A myslím, že minister Krajniak to v tých minútach, v ktorých vystúpil, jasne ukázal. Ale nevadí, pretože aj v tomto prípade platí to, čo pred vekmi povedal Sokrates: "Je lepšie nespravodlivosť trpieť, ako ju vykonávať". Ďakujem pekne.